Diari Oficial de la Generalitat Valenciana


Sumari del DOGV 3423, del 29-01-1999 (1999/544)

ORDRE de 14 de gener de 1999, de la Conselleria de Cultura, Educació i Ciència, per la qual es convoquen diferents tipus d'ajudes i beques per al foment de la investigació científica i el desenrotllament tecnològic a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3423

Data del DOGV
:   29-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/544


Data del document
:   14-01-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * suport econòmic
    * canvi tecnològic
    * assignació per estudis
    * investigació científica

ORDRE de 14 de gener de 1999, de la Conselleria de Cultura, Educació i Ciència, per la qual es convoquen diferents tipus d'ajudes i beques per al foment de la investigació científica i el desenrotllament tecnològic a la Comunitat Valenciana. [1999/X544]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, estableix el marc normatiu en què s'ha d'enquadrar l'actuació de la Generalitat en esta matèria i les finalitats essencials que han de perseguir tals activitats de foment i coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
D'acord amb el que disposa la dita Llei, el Programa d'Investigació Científica i Tècnica, aprovat per Llei 11/1998, de 29 de desembre de 1998, de Pressupost de la Generalitat Valenciana per a l'exercici 1999, estableix, i dota, per al present exercici un sistema d'ajudes que té entre els objectius bàsics aplicar una política d'innovació pròpia que contribuïsca a millorar les infraestructures al servei de la investigació, així com també reforçar les activitats de R+D i augmentar les transferències dels resultats de la investigació, facilitant la intercomunicació del personal investigador i la difusió dels resultats, entre altres actuacions.
  
Per tot això, la Conselleria de Cultura, Educació i Ciència, en l'exercici de les funcions que té atribuïdes en matèria de foment de la investigació científica i tècnica, convoca, per mitjà d'esta ordre, ajudes per a l'adquisició d'infraestructura cientificotècnica, per a la realització de projectes de R+D, per a l'assistència a congressos i per a l'organització de congressos, jornades i reunions de caràcter científic, tecnològic i humanístic; alhora que s'aproven les bases específiques que regiran la seua concessió.
  
En virtut d'això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià
  
ORDENE
  
Primer
  
1. Es convoquen les ajudes i beques que a continuació s'especifiquen i s'aproven les bases i les normes generals de procediment que les regiran, que s'inclouen com a annexos de la present Ordre.
  
a) Ajudes financeres per a l'equipament d'infraestructures de caràcter cientificotècnic.
  
b) Ajudes per a la realització de projectes d'investigació científica i desenrotllament tecnològic "Generalitat Valenciana".
  
c) Ajudes per a l'assistència i participació en congressos, jornades i reunions de caràcter científic, humanístic o tecnològic.
  
d) Ajudes per a l'organització de congressos, jornades i reunions de caràcter científic, tecnològic o humanístic.
  
e) Concessió d'ajudes per a l'assistència i participació en congressos, jornades i reunions de caràcter científic, humanístic i tecnològic per a becaris predoctorals de formació de personal investigador.
  
2. Així mateix, es fan públiques les àrees temàtiques que seran d'aplicació en els casos previstos en les bases per a la concessió de les respectives ajudes i beques (annex VII).
  
Segon
  
Esta convocatòria arreplega les accions a desplegar durant l'any 1999. Les beques i ajudes relacionades en els apartats c), d) i e) de l'article anterior seran sufragades a càrrec de la línia de subvenció 402/000/99, Programa 542,10 "Investigació Científica i Tècnica" fins a un import global màxim de 630.417.411 pessetes, del Pressupost de la Generalitat Valenciana per a 1999. Les ajudes per a equipament d'infraestructura seran sufragades a càrrec de la línia de subvenció 701/000/99, fins a un import global màxim de 261.699.806 pessetes, Programa 542.10, del pressupost de l'any 1999. En el cas de les ajudes previstes en l'apartat b), i dins dels límits anteriors, es finançaran a càrrec d'una o l'altra línia segons la naturalesa de la despesa objecte de subvenció.
  
Tercer
  
Es delega en la directora general d'Ensenyaments Universitaris i Investigació l'exercici de la competència per a dictar les resolucions derivades d'esta convocatòria.
  
DISPOSICIONS FINALS
  
Primera
  
S'autoritza la directora general d'Ensenyaments Universitaris i Investigació a dictar, dins de l'àmbit de les seues competències, les resolucions necessàries per a l'aplicació i el desenrotllament de la present ordre.
  
Segona
  
La present Ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra esta ordre, que posa fi a la via administrativa, es podrà interposar, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, o 10 dies si s'opta per seguir el procediment per a la protecció dels drets fonamentals de la persona, comptats des de l'endemà de la seua publicació, de conformitat amb el que estableix els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot açò sense perjuí que se n'interpose qualsevol altre que es considere adequat.
  
València, 14 de gener de 1999
  
El conseller de Cultura, Educació i Ciència,
  
FRANCISCO CAMPS ORTIZ
  
Annex I
  
Normes generals de procediment d'aplicació a tots els annexos de la present ordre
  
1. Finalitat de la convocatòria
  
L'objecte d'esta convocatòria és regular el procediment de concessió, en règim de publicitat, objectivitat i concurrència competitiva, dels diferents tipus d'ajudes que s'especifiquen en els annexos corresponents.
  
2. Sol·licituds
  
Les sol·licituds, dirigides a la directora general d'Ensenyaments Universitaris i Investigació, es presentaran al Registre General de la Conselleria de Cultura, Educació i Ciència, avinguda de Campanar, 32, València (46372). La presentació de les sol·licituds es podrà fer també per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els models d'impresos informatitzats i normalitzats es podran obtindre a la Conselleria de Cultura, Educació i Ciència. L'adreça d'Internet, per a obtindre el text de la convocatòria i els impresos de sol·licitud és:
  
http://www.cult.gva.es/dgeui/homepage.htm
  
No podrà aparèixer en cap cas una mateixa persona física com a sol·licitant o com a investigador principal, en més d'una sol·licitud d'ajuda per a les accions descrites en cada un dels annexos de la present convocatòria.
  
3. Termini de presentació de sol·licituds
  
El termini de presentació de sol·licituds d'ajudes serà el que s'estableix en cada annex.
  
En el cas que els beneficiaris d'estes ajudes siguen entitats juridicoprivades estaran obligades a acreditar, davant de la Direcció General d'Ensenyaments Universitaris i Investigació, que es troben al corrent de les seues obligacions tributàries i de Seguretat Social, amb relació al moment en què finalitze el termini de presentació de sol·licituds.
  
4. Esmena i millora de la sol·licitud
  
Si la sol·licitud no reuneix els requisits exigits o la documentació presentada és incompleta, es requerirà l'interessat perquè, en un termini de deu dies, esmene la falta o adjunte els documents preceptius, amb indicació que si així no ho fera, se'l tindrà per desistit de la seua petició, i s'arxivarà sense més tràmit.
  
5. Avaluació
  
La valoració dels criteris de selecció establits en cada annex serà realitzada per mitjà d'un procés extern que s'encarregarà a l'Agència Nacional d'Avaluació i Prospectiva o, si és procedent, als experts designats per la directora general d'Ensenyaments Universitaris i Investigació.
  
6. Selecció i resolució
  
Una vegada finalitzat el procés d'avaluació la concessió o denegació de les ajudes s'acordarà per resolució de la directora general d'Ensenyances Universitàries i Investigació, per delegació del conseller. La resolució d'adjudicació es publicarà en el DOGV, i es consideraran denegades les sol·licituds que no figuren en la relació.
  
La motivació de la resolució que s'adopte quedarà acreditada en l'expedient.
  
La resolució es dictarà en el termini màxim que s'estableix en cada annex. Si no es dicta la resolució en aquest termini, es consideraran desestimades les sol·licituds.
  
7. Obligacions
  
L'acceptació de les ajudes per part dels beneficiaris implica la subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
En particular, els beneficiaris estan obligats a:
  
- Fer constar en les memòries anuals que es redacten, així com en els treballs realitzats, el patrocini de la Conselleria de Cultura, Educació i Ciència. Si no consta expressament el dit patrocini, no serà possible el pagament de la subvenció.
  
- En el cas dels projectes finançats, l'investigador principal haurà de vetlar pel compliment de les distintes etapes del pla de treball proposat, a les quals es dedicarà, d'acord amb les normes pròpies del departament o centre on es porte a terme.
  
- El material cientificotècnic subvencionat per raó d'esta ordre de convocatòria s'haurà d'adquirir necessàriament durant els 9 primers mesos comptats a partir de la data de publicació de la resolució en el DOGV. S'haurà d'incloure en l'inventari general de les entitats beneficiàries, fent constar que la seua adquisició ha sigut subvencionada per la Conselleria de Cultura, Educació i Ciència.
  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes o subvencions regulades en esta ordre en cap cas podrà ser d'una quantia tal que, aïlladament o en concurrència amb subvencions i ajudes d'altres administracions públiques o altres ens públics o privats, supere el cost de l'activitat que ha de dur a terme el beneficiari. En aquest cas, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat desenrotllada.
  
8. Seguiment
  
El seguiment de les ajudes concedides és competència de la directora general d'Ensenyaments Universitàries i Investigació, que establirà els procediments adequats per a això i podrà designar també els òrgans o comissions que considere oportuns per a realitzar-lo.
  
D'acord amb el que disposa l'article 47 de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtenció de la subvenció sense reunir les condicions que es requereixen.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
e) Incompliment de qualsevol de les condicions derivades d'esta convocatòria.
  
Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la subvenció o ajuda percebuda, els agents encarregats de realitzar-la podran acordar la retenció de les factures, dels documents equivalents o substitutius i de qualsevol document relatiu a les operacions en què es manifesten estos indicis.
  
9. Modificació de les condicions inicials
  
Qualsevol modificació de les condicions inicials d'aprovació de les sol·licituds haurà de ser acceptada per la Direcció General d'Ensenyaments Universitaris i Investigació.
  
10. Normes supletòries
  
Quant al que no es preveu en les presents bases, caldrà atenir-se al que disposen les normes que hi siguen d'aplicació i, en especial, les següents:
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El Text Refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991.
  
La Llei 11/1998, de 29 de desembre de 1998, de Pressupost de la Generalitat Valenciana per a l'exercici 1999.
  
Annex II
  
Convocatòria de concessió d'ajudes per a l'adquisició d'equipament d'infraestructures de caràcter cientificotècnic
  
1. Finalitat de la convocatòria
  
L'objectiu d'esta convocatòria és el finançament de la dotació, la millora o la substitució de l'equipament dels centres d'investigació o altres infraestructures de caràcter cientificotècnic, de titularitat pública o privada, radicats a la Comunitat Valenciana..
  
2. Modalitats
  
Les sol·licituds hauran d'acollir-se a alguna d'estes modalitats:
  
· Modalitat A: per a aquelles sol·licituds que tinguen un cost unitari igual o superior a deu milions de pessetes.
  
· Modalitat B: per a aquelles sol·licituds d'un cost unitari entre tres i deu milions de pessetes.
  
Les entitats sol·licitants hauran d'aportar, com a mínim, el 25% del cost de l'equip sol·licitat. El compromís de cofinançament s'haurà d'acreditar documentalment en el moment de presentació de les sol·licituds.
  
3. Coordinació de convocatòries
  
A efectes d'una millor utilització dels fons públics i de la coordinació amb l'Administració General de l'Estat, la directora general d'Ensenyaments Universitaris i Investigació traslladarà les peticions rebudes als organismes corresponents de l'Administració General de l'Estat perquè les incorpore a les convocatòries de contingut anàleg que realitze.
  
Paral·lelament, incorporarà a esta convocatòria les peticions rebudes en convocatòries anàlogues de l'Administració General de l'Estat, quan li siguen remeses pels òrgans convocadors.
  
4. Sol·licitants i beneficiaris
  
Podran ser sol·licitants i beneficiaris de les ajudes les entitats, públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'Estat o amb altres entitats públiques.
  
Podran presentar propostes de sol·licitud d'ajudes, per mitjà del seu organisme i com a investigadors responsables de la seua execució cientificotècnica, les persones físiques amb capacitat investigadora, integrades en la plantilla de les entitats mencionades en el punt anterior. Estes persones físiques hauran de ser investigadors principals d'un projecte vigent finançat amb fons públics.
  
Les sol·licituds hauran d'anar avalades, almenys, per quatre investigadors principals de projectes vigents -inclòs l'investigador que haja proposat la sol·licitud-, que justifiquen les necessitats d'equipament comú.
  
Cada investigador només podrà formular una proposta, ja siga com a investigador principal o com a avalador.
  
A l'efecte de la coordinació d'esta convocatòria amb la semblant del Pla Nacional de R+D, no podrà figurar cap investigador en més d'una de les convocatòries mencionades en les seues modalitats, bé com a investigador principal o com a investigador avalador. En el cas d'existir més d'una sol·licitud es considerarà com a vàlida la que determinen de comú acord les administracions convocadores.
  
Els sol·licitants i beneficiaris accepten que la concessió de l'ajuda puga tramitar-se de la manera prevista en l'apartat tercer.
  
5. Formalització de les sol·licituds
  
Les sol·licituds s'hauran de presentar d'acord amb el que s'especifica en les Normes Generals de procediment d'esta ordre. Els sol·licitants hauran de presentar la documentació següent (en triple versió les corresponents a la modalitat A, i per duplicat, les corresponents a la modalitat B):
  
a) Imprés normalitzat de sol·licitud d'ajuda per a l'adquisició d'equipament d'infraestructura cientificotècnica, on figuraran els altres recursos financers dels projectes vigents dels investigadors que avalen la sol·licitud.
  
b) Currículum vitae de cada un dels investigadors.
  
c) Factura proforma o pressupost, almenys, d'una casa comercial subministradora en què es consignen les especificacions tècniques i el preu, l'IVA inclòs, de l'equip sol·licitat.
  
d) Document del compromís formal de cofinançament per part de l'entitat sol·licitant, per una quantia d'almenys el 25% del cost de l'equip, l'IVA inclòs.
  
6. Termini
  
El termini de presentació de sol·licituds s'iniciarà l'endemà de la publicació de l'ordre de convocatòria i serà:
  
- Fins al dia 30 de juny de 1999, en el cas de les sol·licituds de la modalitat A.
  
- Fins al dia 30 de març de 1999, en el cas de les sol·licituds de la modalitat B.
  
7. Avaluació i selecció
  
L'Agència Nacional d'Avaluació i Prospectiva avaluarà el contingut científic i la viabilitat de les propostes d'acord amb els criteris següents, i en les proporcions següents:
  
a) L'adequació de l'equip sol·licitat a les necessitats de la investigació: 25 % de la puntuació total.
  
b) L'ús compartit de l'equip sol·licitat per diferents grups d'investigadors: 10 % de la puntuació total.
  
c) L'adequació del pressupost sol·licitat als objectius que es proposen: 20 % de la puntuació total.
  
d) El nivell científic dels investigadors que avalen la sol·licitud: 40% de la puntuació total.
  
e) La incidència que, en la investigació i el desenrotllament científic i tècnic de la Comunitat Valenciana, puga tindre la disponibilitat dels equips de què es tracte: 5 % de la puntuació total.
  
8. Resolució
  
La directora general d'Ensenyaments Universitaris i Investigació resoldrà esta convocatòria en el termini màxim de 6 mesos des de la data de finalització del termini de presentació de sol·licituds.
  
La publicació es farà d'acord amb les normes generals.
  
9. Pagament
  
El pagament de l'import de l'ajuda es farà efectiu per anticipat a les entitats beneficiàries, una vegada s'adopte la resolució de concessió, d'acord amb el que disposa l'article 32 de la Llei 11/1998, de 29 de desembre de 1998, de Pressupost de la Generalitat Valenciana per a l'exercici 1999.
  
Quan les entitats beneficiàries, d'acord amb la legislació que els siga d'aplicació, hagen d'aportar garanties per a la bestreta de subvencions, la garantia consistirà en un aval bancari per import igual a la quantitat anticipada.
  
Per a justificar l'ús de les ajudes, les entitats beneficiàries presentaran a la Direcció General d'Ensenyaments Universitaris i Investigació tots els justificants de despesa i la corresponent acta de recepció que acredite el bon funcionament dels equips adquirits.
  
Annex III
  
Ajudes per a projectes d'investigació científica i desenrotllament tecnològic "Generalitat Valenciana".
  
1. Objectiu de la convocatòria
  
L'objectiu de la present convocatòria és concedir ajudes per a la realització de projectes de R+D. Es preveuen dos tipus d'ajudes:
  
Tipus A
  
Concessió de noves ajudes per a pròrrogues, si procedeix, per a la realització de Projectes d'Investigació Científica i Desenrotllament Tecnològic "Generalitat Valenciana" aprovats per raó de convocatòries anteriors.
  
Tipus B
  
Concessió d'ajudes per a la realització de nous Projectes d'Investigació Científica i Desenrotllament Tecnològic "Generalitat Valenciana", destinades a grups d'investigació emergent que no hagen gaudit de finançament en projectes subvencionats en règim de concurrència competitiva i publicitat i en els quals cap component haja sigut investigador principal.
  
Els projectes subvencionats en esta convocatòria tindran una duració màxima de 2 anys.
  
2. Naturalesa i quantia de les ajudes
  
Les subvencions podran finançar, totalment o parcialment, el pressupost sol·licitat i la quantia es determinarà en cada cas d'acord amb els criteris d'avaluació i selecció.
  
Les ajudes concedides seran compatibles amb altres ajudes o subvencions, sempre que conjuntament no superen el cost total del projecte.
  
El sol·licitant haurà de declarar les ajudes que haja obtingut o sol·licitat per al mateix projecte, tant en iniciar-se el projecte com en qualsevol moment posterior.
  
A l'efecte d'una millor utilització dels fons públics les universitats que tinguen convocatòries de contingut anàleg podran coordinar-les amb la present convocatòria. En aquest cas, la selecció dels projectes finançables es farà conjuntament i es determinarà el percentatge del cofinançament d'ambdues entitats.
  
3. Conceptes susceptibles d'ajuda
  
a) Despeses d'equipament d'infraestructura cientificotècnica.
  
b) Despeses de material fungible.
  
c) Despeses corresponents a viatges i dietes.
  
d) Unes altres despeses complementàries, necessàries per a l'execució del projecte
  
e) Ajuda institucional a les entitats beneficiàries per al desenrotllament dels projectes, que serà del 10% del finançament concedit al projecte en els apartats b), c) i d).
  
Les despeses corresponents a l'apartat a) no podran excedir d'1.000.000 de pessetes, i seran consignades en el primer any d'execució de projecte.
  
No seran subvencionables les retribucions del personal vinculat estatutàriament o contractualment a les entitats sol·licitants, ni les despeses corresponents a mobiliari ni a material d'ús exclusivament administratiu.
  
4. Avaluació i selecció de les propostes.
  
Els projectes del tipus A seran avaluats considerant l'informe de progrés i el seguiment confeccionat sobre això.
  
El contingut científic i la viabilitat de les propostes del tipus B, l'avaluarà l'Agència Nacional d'Avaluació i Prospectiva, d'acord amb els criteris i les proporcions següents:
  
a) Qualitat científica de l'investigador principal i de la resta de l'equip. Adequació de la composició i el grau de coordinació del grup investigador al treball a realitzar: 45% de la puntuació total.
  
b) Qualitat i interés cientificotècnic, objectius i metodologia del projecte: 35% de la puntuació total.
  
c) Adequació dels recursos financers sol·licitats per a la realització de les activitats previstes: 20% de la puntuació total.
  
Abans de fer la proposta definitiva de finançament, es comunicaran, als investigadors responsables dels projectes preseleccionats i al coordinador, en el cas dels projectes coordinats, les condicions de la proposta de concessió de l'ajuda, i es requerirà, en el termini de 10 dies, l'acceptació expressa de l'ajuda o bé que efectuen les al·legacions que consideren convenients.
  
5. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'estat o altres entitats públiques.
  
Podran presentar projectes, a través del seu organisme i com a investigadors responsables d'executar-los científicament i tècnicament, les persones físiques, amb capacitat investigadora, integrades en la plantilla de les entitats mencionades en el punt anterior.
  
6. Formalització de les sol·licituds
  
L'entitat on estiga adscrit l'investigador principal presentarà les sol·licituds, i el representant legal de l'entitat firmarà la conformitat. Esta conformitat implica que l'organisme ha comprovat que la documentació presentada compleix els requisits formals que estableix la convocatòria i que s'ajusta a la normativa del centre. Suposa, així mateix, el compromís de donar suport a la correcta realització del projecte, en el cas que siga finançat, com també el de delegar en l'investigador principal en les negociacions que es deriven del punt 4.
  
Les sol·licituds s'hauran de presentar d'acord amb el que especifiquen les Normes Generals de procediment d'esta ordre.
  
Els sol·licitants hauran de presentar la documentació següent per duplicat:
  
a) Imprés normalitzat de la sol·licitud d'ajuda per a projectes d'investigació.
  
b) Memòria cientificotècnica, redactada segons l'imprés normalitzat.
  
c) Relació dels membres del grup d'investigació, fotocòpia del DNI, i firma original de conformitat de cada un d'ells.
  
d) Currículum vitae de cada un dels investigadors que firmen la sol·licitud.
  
En el grup d'investigació només s'inclourà personal de plantilla amb capacitat investigadora, que realitze funcions d'investigació i que tinga una relació de treball amb alguna entitat de les mencionades. No s'hi inclouran becaris ni personal contractat per obra o servei.
  
Almenys el 50% dels membres del grup d'investigació de cada projecte o subprojecte haurà de ser personal de plantilla de l'organisme sol·licitant. El personal vinculat a altres organismes haurà d'aportar l'autorització del seu organisme per a participar en el projecte.
  
No podrà figurar cap investigador principal com a tal en més d'una sol·licitud de projecte o subprojecte d'esta convocatòria, o en qualsevol altra finançada amb fons públics.
  
Els membres del grup d'investigació podran participar, amb dedicació única, en un projecte només, o amb dedicació compartida, en un màxim de dos projectes o subprojectes.
  
Els projectes que impliquen la investigació en humans o la utilització de mostres d'origen humà hauran d'incloure un document de la comissió ètica o d'assajos clínics del centre on es realitzarà la investigació, en què se certifique que el mencionat estudi s'ajusta a les normes deontològiques establides per a estes investigacions. Aquelles de què previsiblement es puguen derivar impactes ambientals de consideració comptaran amb el corresponent estudi d'impacte ambiental.
  
Si la sol·licitud fa referència a l'adjudicació de noves ajudes per a pròrrogues per a la realització de projectes d'Investigació Científica i Desenrotllament Tecnològic "Generalitat Valenciana", aprovats en convocatòries anteriors (Acció de Tipus A), l'investigador principal haurà d'omplir únicament un imprés simplificat de progrés del projecte, habilitat amb esta finalitat (que li enviarà la directora general d'Ensenyances Universitàries i Investigació, i adjuntar una còpia de totes les publicacions relacionades en l'informe, producte del desplegament del projecte d'investigació.
  
7. Termini de presentació de sol·licituds
  
El termini de presentació de sol·licituds serà d'un mes des de l'entrada en vigor de la present ordre.
  
En el cas que la sol·licitud es referisca a una acció de tipus A, l'informe de progrés haurà de ser enviat abans del 30 de setembre de 1999.
  
8. Resolució i notificació
  
La concessió o denegació de les ajudes serà realitzada per resolució de la directora general d'Ensenyaments Universitaris i Investigació. La resolució d'adjudicació es publicarà en el DOGV.
  
La resolució es dictarà en el termini màxim de 9 mesos des de la finalització del termini de presentació de sol·licituds.
  
9. Pagament i justificació de les ajudes
  
L'import de l'ajuda concedida es lliurarà per anticipat a les entitats beneficiàries per a la inclusió en els seus pressupostos, una vegada dictada la resolució, d'acord amb el que disposa l'article 32 de la Llei 11/1998, de 29 de desembre de 1998, de Pressupost per a l'exercici 1999.
  
Quan les entitats beneficiàries, d'acord amb la legislació que els siga d'aplicació, hagen d'aportar garanties per a l'avançament de subvencions, la garantia consistirà en un aval bancari.
  
En el cas de projectes interinstitucionals, per a la definició dels quals s'hagen delimitat subprojectes, les respectives subvencions es lliuraran a les corresponents entitats d'investigació d'adscripció dels investigadors principals dels subprojectes.
  
La inversió de les ajudes es realitzarà d'acord amb les normes generals que en cada cas regulen les despeses de les entitats beneficiàries i d'acord amb les directrius de la Direcció General d'Ensenyances Universitàries i Investigació, la qual podrà demanar informació o verificar qualsevol aspecte relacionat amb l'activitat subvencionada.
  
Per a justificar les ajudes o subvencions caldrà aportar:
  
a) En el cas que els beneficiaris siguen entitats que hagen de rendir comptes a la Sindicatura de Comptes, el document que acredite fefaentment la incorporació de les ajudes o subvencions a la seua comptabilitat per mitjà de l'expedient que corresponga. Estes entitats hauran de conservar els originals de les factures i els altres justificants de despesa durant el període legalment establit.
  
b) Les altres entitats públiques o privades que no estiguen obligades a rendir comptes a la Sindicatura, tots els originals de les factures i els altres justificants de despesa.
  
Així mateix, també es justificarà l'ús de la subvenció concedida per mitjà del compliment de les normes sobre seguiment cientificotècnic.
  
Annex IV
  
Convocatòria de bosses de viatge per a l'assistència a congressos, jornades i reunions de caràcter científic, humanístic i tecnològic.
  
1. Objecte
  
Esta convocatòria té per objecte la concessió d'ajudes per a l'assistència i participació en congressos, jornades i reunions de caràcter científic, humanístic i tecnològic que tinguen lloc al llarg de l'any 1999, amb l'excepció del mes de desembre.
  
Queden exclosos de la convocatòria:
  
Els congressos, les jornades i les reunions que se celebren al territori de la Comunitat Valenciana.
  
Els cursos de postgrau, de reciclatge o d'especialització.
  
2. Sol·licitants i beneficiaris
  
Podran ser beneficiaris d'estes ajudes les persones físiques amb plena capacitat investigadora vinculades per relació funcionarial o laboral amb universitats, centres d'investigació del CSIC o altres entitats públiques o privades amb finalitat investigadora legal o estatutària i personalitat jurídica pròpia, que no tinguen finalitat de lucre i estiguen radicades, en tots els casos, a la Comunitat Valenciana.
  
Cada investigador només podrà firmar una sol·licitud. Només s'atendrà una sol·licitud per cada una de les comunicacions, amb independència del nombre de firmants o participants que sol·liciten les ajudes.
  
3. Formalització de les sol·licituds
  
Les sol·licituds es presentaran d'acord amb el que s'especifica en les Normes Generals de procediment d'esta ordre.
  
Les sol·licituds hauran de presentar la següent documentació per duplicat:
  
a) Imprés normalitzat de sol·licitud degudament emplenat
  
b) Currículum vitae referit als últims cinc anys
  
c) La comunicació a presentar
  
d) Justificant de l'acceptació, per part del comité organitzador, de l'activitat corresponent, de la comunicació o, si és procedent, del compromís de justificar la mencionada acceptació.
  
4. Termini
  
El termini de presentació de sol·licituds serà d'un mes des de l'entrada en vigor de la present ordre.
  
5. Import de les ajudes
  
L'import màxim de les ajudes serà el següent:
  
- Per a assistir a congressos, reunions i jornades que tinguen lloc a Espanya i Portugal: 40.000 pessetes.
  
- Per a l'assistència a congressos, reunions i jornades que se celebren en altres països europeus i països de la conca mediterrània: 80.000 pessetes.
  
- Per a l'assistència a congressos, reunions i jornades que se celebren en altres països: 130.000 pessetes.
  
6. Abonament de les ajudes
  
L'abonament de les ajudes s'efectuarà després que es justifique documentalment l'assistència al congrés, reunió o jornades per mitjà de la presentació dels següents documents:
  
- Certificat acreditatiu de l'assistència per la secretària del comité organitzador o equivalent.
  
- Justificant original, o còpia compulsada, del desplaçament.
  
- La comunicació presentada.
  
La documentació justificativa es presentarà abans del dia 30 de novembre de 1999. En cas contrari, no es podrà efectuar el pagament de l'ajuda.
  
7. Criteris de selecció
  
La selecció de les sol·licituds serà realitzada tenint en compte els criteris i les proporcions que s'estableix per a cada un d'ells:
  
a) La rellevància científica de la reunió, congrés o jornada: 30% de la puntuació total.
  
b) La qualitat de l'activitat que es proposa: 20% de la puntuació total.
  
c) La valoració dels mèrits científics i tècnics del sol·licitant: 50% de la puntuació total.
  
L'obtenció de la mateixa ajuda l'any anterior serà motiu de desestimació.
  
8. Resolució
  
La concessió o denegació de les ajudes es realitzarà per resolució de la directora general d'Ensenyaments Universitaris i Investigació. La resolució d'adjudicació es publicarà al DOGV.
  
La motivació de la resolució que s'adopte quedarà acreditada en l'expedient.
  
La resolució d'adjudicació es produirà en el termini màxim de 6 mesos des de la finalització del termini de presentació de sol·licituds.
  
Annex V
  
Convocatòria d'ajudes per a l'organització de congressos, jornades i reunions de caràcter científic, tecnològic i humanístic
  
1. Objecte
  
Esta convocatòria té per objecte la concessió d'ajudes per a l'organització, dins de l'àmbit de la Comunitat Valenciana durant 1999 (exclòs el mes de desembre), de congressos, jornades i reunions de caràcter científic, tecnològic i humanístic.
  
L'ajuda s'haurà de destinar a finançar qualsevol de les activitats següents:
  
1. La difusió dels programes de la reunió.
  
2. Els viatges, les estades i la participació dels ponents i conferenciants.
  
3. L'edició de les ponències o conclusions resultants.
  
Queden exclosos de la convocatòria:
  
a) Les despeses socials associades a les actuacions subvencionades
  
b) Els cursos de postgrau, de reciclatge o d'especialització.
  
2. Import de les ajudes
  
Les ajudes consistiran en una subvenció compresa entre 200.000 i 750.000 pessetes, que s'establirà d'acord amb la qualitat, projecció i repercussió de l'activitat proposada, l'interés científic i tècnic de l'activitat, i el seu programa i nombre d'assistents.
  
3. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'estat o amb altres entitats públiques .
  
Podran presentar propostes, per mitjà del seu organisme i com a investigadors responsables de la seua execució cientificotècnica, les persones físiques amb capacitat investigadora integrades en la plantilla de les entitats mencionades en el punt anterior.
  
4. Termini
  
El termini de presentació de sol·licituds serà d'un mes des de l'entrada en vigor de la present ordre.
  
5. Formalització de les sol·licituds
  
Les sol·licituds es presentaran d'acord amb el que s'especifica en les Normes Generals de procediment d'esta ordre.
  
Les sol·licituds hauran de presentar la següent documentació per duplicat:
  
a) Imprés normalitzat de sol·licitud
  
b) Composició del comité científic, incloent currículum vitae abreujat dels seus components, referit als últims cinc anys.
  
c) Programa científic i programa d'altres activitats complementàries.
  
d) Pressupost d'ingressos i despeses, detallat per conceptes i activitats.
  
e) Compromís de cofinançament atorgat o que s'haja sol·licitat a altres institucions
  
6. Criteris de selecció
  
La selecció de les sol·licituds serà realitzada tenint en compte els següents criteris i en la proporció que s'especifica en cada un d'ells:
  
a) La qualitat i la rellevància cientificotecnològica de l'activitat que es proposa: 40% de la puntuació total.
  
b) L'interés de l'activitat per a la Comunitat Valenciana: 5% de la puntuació total.
  
c) La valoració del Comité Científic i del grup responsable de l'organització: 30% de la puntuació total.
  
d) L'àmbit de projecció del congrés o reunió: 15% de la puntuació total.
  
e) La continuïtat del congrés respecte a edicions anteriors: 10% de la puntuació total.
  
7. Resolució
  
La resolució d'adjudicació de la directora general d'Ensenyaments Universitaris i Investigació es produirà en el termini màxim de 6 mesos des de la finalització del termini de presentació de sol·licituds.
  
8. Pagament i justificació de les ajudes
  
L'abonament de les ajudes s'efectuarà després que es justifique documentalment la realització de l'activitat subvencionada i la totalitat de l'ajuda concedida, per mitjà de la presentació dels següents documents:
  
a) Memòria de les activitats realitzades.
  
b) Programa científic definitiu.
  
c) En el cas que els beneficiaris siguen entitats que hagen de rendir comptes a la Sindicatura de Comptes, document justificant de les despeses objecte de l'ajuda. Estes entitats hauran de conservar els originals de les factures i altres justificants de despesa durant el període legalment establit.
  
d) Les altres entitats públiques o privades que no estiguen obligades a rendir comptes a la Sindicatura, tots els originals o còpies compulsades de les despeses.
  
La documentació justificativa haurà de presentar-se abans del dia 30 de novembre de 1999. En cas contrari, no es podrà efectuar el pagament de l'ajuda.
  
Annex VI
  
Bases de la convocatòria de borses de viatge per a l'assistència a congressos i jornades de caràcter científic, humanístic i tecnològic per a becaris predoctorals de formació de personal investigador
  
1. Objecte de la convocatòria
  
Esta convocatòria té per objecte la concessió d'ajudes a becaris predoctorals de la Generalitat Valenciana, per a l'assistència i participació en congressos i jornades de caràcter científic, humanístic o tecnològic, que tinguen lloc a països europeus durant l'any 1999, amb excepció del mes de desembre.
  
Queden exclosos de la convocatòria els congressos i jornades que se celebren al territori de la Comunitat Valenciana.
  
2. Sol·licitants i beneficiaris
  
Podran ser beneficiaris d'estes ajudes els becaris de formació de personal investigador de la Generalitat Valenciana, en qualsevol de les seues modalitats. O becaris de convocatòries públiques homologades, finançades amb fons públics, que realitzen els seus treballs d'investigació en universitats o centres d'investigació de la Comunitat Valenciana. No obstant això, es consideraran preferents les sol·licituds presentades pels becaris de la Generalitat Valenciana.
  
La participació proposada ha d'estar compresa durant el període de gaudi de la beca predoctoral. Quedaran sense efecte aquelles ajudes que, en la data efectiva d'inici del desplaçament, el beneficiari ja no reunisca la condició de becari a què fa referència aquest apartat.
  
3. Formalització de sol·licituds
  
Les sol·licituds es presentaran d'acord amb el que s'ha especificat en les Normes Generals de procediment d'esta ordre.
  
Les sol·licituds hauran de presentar la següent documentació per duplicat:
  
a) Imprés de sol·licitud, degudament complimentat.
  
b) Currículum vitae actualitzat.
  
c) La comunicació a presentar.
  
d) Justificant de l'acceptació, per part del comité organitzador de la reunió corresponent, de la comunicació.
  
e) Un informe del director de la tesi doctoral en el que es faça constar l'oportunitat de la participació proposada.
  
Les sol·licituds d'ajuda podran presentar-se per a aquells congressos i jornades que se celebren durant l'any 1999, excepte al mes de desembre.
  
4. Termini
  
El termini de presentació de sol·licituds serà d'un mes des de l'entrada en vigor de la present ordre.
  
5. Import de les ajudes
  
L'import màxim de les ajudes serà el següent:
  
- Per a assistir a congressos i jornades que tinguen lloc en territori nacional: 35.000 pessetes (excepte de les Illes Canàries, amb 40.000).
  
- Per a l'assistència a congressos i jornades que se celebren en altres països: 75.000 pessetes.
  
6. Abonament de les ajudes
  
L'abonament de les ajudes s'efectuarà després que es justifique documentalment l'assistència al congrés, reunió o les jornades per mitjà de la presentació dels següents documents:
  
- Certificat acreditatiu de l'assistència per la secretària del comité organitzador o equivalent.
  
- Justificant original, o còpia compulsada, del desplaçament.
  
- La comunicació presentada.
  
La documentació justificativa es presentarà abans del dia 30 de novembre de 1999. En cas contrari, no es podrà efectuar el pagament de l'ajuda.
  
7. Criteris de selecció
  
La selecció de les sol·licituds serà realitzada tenint en compte els criteris i les proporcions que s'indiquen a continuació:
  
a) La rellevància científica de la reunió, el congrés o la jornada: 30% de la puntuació total.
  
b) La qualitat de la comunicació presentada: 20% de la puntuació total.
  
c) El currículum del becari: 50% de la puntuació total.
  
8. Resolució
  
La concessió o denegació de les ajudes es realitzarà per resolució de la directora general d'Ensenyaments Universitaris i Investigació. La resolució d'adjudicació es publicarà al DOGV.
  
La motivació de la resolució que s'adopte quedarà acreditada en l'expedient.
  
La resolució d'adjudicació es produirà en el termini màxim de 6 mesos des de la finalització del termini de presentació de sol·licituds.
  
Annex VII
  
Relació d'àrees temàtiques d'aplicació per a les ajudes i beques
  
Àrea 01. Física i Matemàtiques
  
Àrea 02. Química
  
Àrea 03. Biologia d'Organismes i Sistemes
  
Àrea 04. Fisiologia
  
Àrea 05. Biologia Molecular i Cel·lular
  
Àrea 06. Ciències de la Terra i de l'Espai
  
Àrea 07. Ciències Socials
  
Àrea 08. Ciències Econòmiques i Jurídiques
  
Àrea 09. Ciències Humanes
  
Àrea 10. Ramaderia
  
Àrea 11. Industrials
  
Àrea 12. Medicina
  
Àrea 13. Tecnologia d'Aliments
  
Àrea 14. Tecnologia de la Informació i les Comunicacions
  
Àrea 15. Tecnologia de Materials
  
Àrea 16. Tecnologia del Medi Ambient
  
Àrea 17. Tecnologia Mecànica i Tèxtil